作者:王昌齡
標題:箜篌引
內容:盧溪郡南夜泊舟，夜聞兩岸羌戎謳，其時月黑猿啾啾。微雨沾衣令人愁，有一遷客登高樓，不言不寐彈箜篌。彈作薊門桑葉秋，風沙颯颯青塚頭，將軍鐵驄汗血流。深入匈奴戰未休，黃旗一點兵馬收，亂殺胡人積如丘。瘡病驅來配邊州，仍披漠北羔羊裘，顏色饑枯掩面羞。眼眶淚滴深兩眸，思還本鄉食犛牛，欲語不得指咽喉。或有強壯能咿嚘，意說被他邊將讎，五世屬藩漢主留。碧毛氈帳河曲遊，橐駝五萬部落稠，敕賜飛鳳金兜鍪。為君百戰如過籌，靜掃陰山無鳥投，家藏鐵券特承優。黃金千斤不稱求，九族分離作楚囚，深溪寂寞弦苦幽。草木悲感聲颼飀，僕本東山為國憂，明光殿前論九疇。簏讀兵書盡冥搜，為君掌上施權謀，洞曉山川無與儔。紫宸詔發遠懷柔，搖筆飛霜如奪鉤，鬼神不得知其由。憐愛蒼生比蚍蜉，朔河屯兵須漸抽，盡遣降來拜禦溝。便令海內休戈矛，何用班超定遠侯，史臣書之得已不。